Dawnsiwr rhyngwladol yn mwynhau dysgu Cymraeg yn y Cyfnod Clo – Golwg360
Roedd dawnsiwr rhyngwladol sy'n arbenigo mewn dawnsio Gwyddeleg, tap, a bale yn falch o alw ei hun yn siaradwr Cymraeg yn y Cyfrifiad diweddaraf.
Fe wnaeth Peter Harding ddechrau dysgu Cymraeg flwyddyn yn ôl, ar ôl gadael Caerdydd yn y 1980au er mwyn ymuno â chriw sioe enwog Riverdance.
Dysgodd Gymraeg fel ail iaith yn yr ysgol, ond gadawodd y brifddinas yn 17 oed a chafodd gryn lwyddiant yn perfformio mewn gwyliau dawns a theatrau o amgylch y byd am flynyddoedd.
Ar ddechrau'r pandemig, roedd Peter Harding yn gweithio yn Las Vegas ac wedi i'r theatrau gau, daeth adre'n benderfynol o wneud y gorau o'r amser.
Dechreuodd ddysgu Cymraeg gyda SaySomethingInWelsh, ac mae e bellach yn mynychu cwrs gyda Dysgu Cymraeg Ardal Bae Abertawe sy'n cael ei gynnal gan Brifysgol Abertawe ar ran y Ganolfan Dysgu Cymraeg Cenedlaethol.
Roedd cerddoriaeth yn rhan fawr o benderfyniad Peter Harding i ddysgu Cymraeg.
Ac yntau wrth ei fod â cherddoriaeth Gymreig a chasglu recordiau feinyl, roedd gwrando ar artistiaid fel Gwenno a Meic Stephens yn gwneud iddo deimlo'n agosach at adre tra'r oedd e dramor.
"Peidiwch â bod ofn"
''Yn ystod y cyfnod clo, dw i wedi mwynhau cyfarfod dysgwyr eraill ar-lein," meddai Peter Harding.
"Dw i wedi treulio cymaint o flynyddoedd yn byw oddi cartref, mae dysgu Cymraeg wedi fy ngalluogi i ddysgu mwy am y Gymru sy'n bodoli tu hwnt i Gaerdydd, heb orfod symud oddi ar fy soffa!
"Ro'n i wrth fy modd o fedru galw fy hun yn siaradwr Cymraeg yn y Cyfrifiad diweddar. Dw i'n teimlo fel siaradwr Cymraeg go-iawn a dw i'n hapus iawn am hynny.
"Mi faswn i'n annog unrhyw un i roi cynnig ar ddysgu Cymraeg.
"Cofiwch ddal ati a byddwch yn amyneddgar! Peidiwch â bod ofn gwneud camgymeriadau, achos mae'n dangos eich bod yn awyddus i roi cynnig arni, a dyna'r peth pwysicaf.''
"Defnydd gwerthfawr o'i amser"
''Mae Peter yn frwdfrydig ac mor awyddus i ddysgu, mae'n bleser ei gael yn y dosbarth," meddai Catherine Davies-Woodrow, ei diwtor.
"Dw i'n falch ei fod wedi gwneud defnydd gwerthfawr o'i amser yn ystod y cyfnod clo, gan ei fod wedi bod yn gyfnod anodd i artistiaid ers i theatrau gau eu drysau.
"Mae sgiliau Cymraeg newydd Peter yn rhoi pleser iddo, a dw i'n edrych ymlaen at weld y sgiliau hynny yn datblygu dros y misoedd sydd i ddod.''
Caerdydd yw dinas wlypaf y Deyrnas Unedig
Mae Abertawe hefyd ymhlith y dinasoedd gwlypaf
"Maen nhw'n symud i'r dde ac yn ceisio hyrwyddo cenedlaetholdeb Anglo-Brydeinig"
gan Huw Bebb, 2 Gorffennaf
Daw hyn wrth i'r Llys Cyfansoddiadol wrthod derbyn Cyfraith Molac a fyddai wedi sicrhau bod plant ifanc yn dysgu ieithoedd lleiafrifol yn yr ysgol